Document ID: 32003D0211

Απόφαση του Συμβουλίου 2003/211/ΚΕΠΠΑ
της 24ης Φεβρουαρίου 2003
για σύναψη συμφωνίας μεταξύ της Ευρωπαϊκής Ένωσης και της Οργάνωσης της Συνθήκης του Βορείου Ατλαντικού σχετικά με την ασφάλεια των πληροφοριών
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την Ευρωπαϊκή Ένωση, και ιδίως το άρθρο 24,
τη σύσταση της Προεδρίας,
Εκτιμώντας τα ακόλουθα:
(1) Στις 26 Ιουλίου 2000, συμφωνήθηκε προσωρινή ρύθμιση ασφαλείας μεταξύ της Γενικής Γραμματείας του Συμβουλίου και της Οργάνωσης της Συνθήκης του Βορείου Ατλαντικού (ΝΑΤΟ) μέσω ανταλλαγής επιστολών μεταξύ των δύο Γενικών Γραμματέων.
(2) Το Ευρωπαϊκό Συμβούλιο της Βαρκελώνης τόνισε την ανάγκη να επιτευχθούν μόνιμες ρυθμίσεις μεταξύ της Ευρωπαϊκής Ενωσης και του ΝΑΤΟ το συντομότερο δυνατόν. Για τον σκοπό αυτό, ζήτησε από την Προεδρία, από κοινού με τον Υπατο Εκπρόσωπο, να προβούν στις κατάλληλες επαφές υψηλού επιπέδου ώστε να εξασφαλισθούν θετικά αποτελέσματα. Μεταξύ των εν λόγω ρυθμίσεων περιλαμβάνεται συμφωνία για την ασφάλεια των πληροφοριών.
(3) Ως αποτέλεσμα της έναρξης ισχύος των αντίστοιχων κανονισμών τους ασφαλείας με ημερομηνία 1η Δεκεμβρίου 2001, το Συμβούλιο και η Επιτροπή είναι σε θέση να συμμορφωθούν πλήρως με τις υποχρεώσεις που θα απορρέουν από την εφαρμογή παρόμοιας συμφωνίας.
(4) Βάσει της απόφασης του Συμβουλίου της 15ης Απριλίου 2002 με την οποία εξουσιοδοτείται η Προεδρία να αρχίσει διαπραγματεύσεις με το ΝΑΤΟ, υποβοηθούμενη από το Γενικό Γραμματέα/Ύπατο Εκπρόσωπο, η Προεδρία διαπραγματεύθηκε τη σύναψη συμφωνίας για την ασφάλεια των πληροφοριών.
(5) Η εν λόγω συμφωνία πρέπει να εγκριθεί,
ΑΠΟΦΑΣΙΣΕ ΤΑ ΑΚΟΛΟΥΘΑ:
Άρθρο 1
Εγκρίνεται εξ ονόματος της Ευρωπαϊκής Ένωσης η συμφωνία μεταξύ της Ευρωπαϊκής Ένωσης και της Οργάνωσης της Συνθήκης του Βορείου Ατλαντικού σχετικά με την ασφάλεια των πληροφοριών.
Το κείμενο της συμφωνίας επισυνάπτεται στην παρούσα απόφαση.
Άρθρο 2
Ο Πρόεδρος του Συμβουλίου εξουσιοδοτείται να υπογράψει τη συμφωνία δεσμεύοντας την Ευρωπαϊκή Ένωση.
Άρθρο 3
Η παρούσα απόφαση παράγει αποτελέσματα την ημέρα της έκδοσής της.
Άρθρο 4
Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.
Βρυξέλλες, 24 Φεβρουαρίου 2003.

Labels: 12
13
15